[image: ]         




[image: ]	REPUBLIKA HRVATSKA

	  OSJEČKO-BARANJSKA ŽUPANIJA

	SKUPŠTINA

	Komisija za izbor i imenovanja

KLASA: 029-02/25-01/3						[image: ]
URBROJ: 2158-04-25-2
Osijek, 10. srpnja 2025.

Temeljem članka 9. stavak 1. Odluke o osnivanju Županijskog savjeta mladih Osječko-baranjske županije ("Županijski glasnik" broj 8/14., 11/21. i 13/23.) i članka 8. stavak 1. podstavak 6. Odluke o radnim tijelima Skupštine Osječko-baranjske županije ("Županijski glasnik" broj 1/10.), Komisija za izbor i imenovanja Skupštine Osječko-baranjske županije donijela je na 3. sjednici 10. srpnja 2025. godine



Z A K L J U Č A K

o objavi Javnog poziva za isticanje
kandidatura za izbor članova Županijskog
savjeta mladih Osječko-baranjske županije


I.

	Ovim Zaključkom utvrđuje se tekst Javnog poziva za isticanje kandidatura za izbor članova Županijskog savjeta mladih Osječko-baranjske županije i pripadajući obrasci.

Postupak izbora članova Županijskog savjeta mladih Osječko-baranjske županije počinje s danom objave Javnog poziva u tekstu koji čini sastavni dio ovoga Zaključka.

II.

Javni poziv za isticanje kandidatura za izbor članova Županijskog savjeta mladih Osječko-baranjske županije bit će objavljen 11. srpnja 2025. godine na internetskim stranicama Osječko-baranjske županije www.obz.hr.

			Vedran Novokmet, v.r.








Temeljem članka 9. stavak 1. Odluke o osnivanju Županijskog savjeta mladih Osječko-baranjske županije ("Županijski glasnik" broj 8/14., 11/21. i 13/23.), a u svezi s člankom 9. i 10. Zakona o savjetima mladih ("Narodne novine" broj 41/14. i 83/23.), Komisija za izbor i imenovanja Skupštine Osječko-baranjske županije objavljuje


JAVNI POZIV

za isticanje kandidatura za izbor članova
Županijskog savjeta mladih Osječko-baranjske županije

I. Predmet Javnog poziva

	Županijski savjet mladih Osječko-baranjske županije je savjetodavno tijelo Osječko-baranjske županije osnovano radi promicanja i zagovaranja prava, potreba i interesa mladih na županijskoj razini.

Županijski savjet mladih Osječko-baranjske županije ima devet izabranih članova, a bira ih Skupština Osječko-baranjske županije na razdoblje trajanja mandata predstavničkog tijela koje ih je izabralo pod uvjetima i na način utvrđen Zakonom o savjetima mladih ("Narodne novine" broj 41/14. i 83/23.) i Odlukom o osnivanju Županijskog savjeta mladih Osječko-baranjske županije ("Županijski glasnik" broj 8/14., 11/21. i 13/23.).

Postupak izbora članova Županijskog savjeta mladih Osječko-baranjske županije počinje s danom objave ovoga Javnog poziva 11. srpnja 2025. godine na internetskim stranicama Osječko-baranjske županije www.obz.hr.

	Izrazi koji se koriste u Javnom pozivu i pripadajućim obrascima, a imaju rodno značenje koriste se neutralno i odnose se jednako na muški i ženski spol.

II. Ovlašteni predlagatelji

Pravo predlaganja kandidata za članove Savjeta mladih imaju:
· udruge koje su sukladno statutu ciljano i prema djelatnostima opredijeljene za rad s mladima i za mlade,
· udruge nacionalnih manjina u Republici Hrvatskoj,
· učenička vijeća,
· studentski zborovi,
· pomladci političkih stranaka, 
· sindikalne ili strukovne organizacije u Republici Hrvatskoj i
· neformalne skupine mladih od najmanje 25 mladih.

III. Uvjeti za isticanje kandidature

U Županijski savjet mladih Osječko-baranjske županije mogu biti birane osobe s prebivalištem ili boravištem na području Osječko-baranjske županije, koje u trenutku podnošenja kandidature imaju od navršenih petnaest (15) do navršenih trideset (30) godina života. 

Istodobno se može biti član samo jednog savjeta mladih jedinice lokalne samouprave, te samo jednog savjeta mladih jedinice područne (regionalne) samouprave.

	Kod predlaganja kandidata za članove Županijskog savjeta mladih Osječko-baranjske županije ovlašteni predlagatelji trebaju voditi računa o potrebi ravnopravne zastupljenosti osoba oba spola. 


IV. Način i rok za isticanje kandidature

Prijedlog kandidata za članove Županijskog savjeta mladih Osječko-baranjske županije podnosi se u pisanom obliku na Obrascu 1. - Prijedlog kandidata za člana Županijskog savjeta mladih Osječko-baranjske županije, koji je dostupan na internetskoj stranici Osječko-baranjske županije, a mora sadržavati: naziv i sjedište ovlaštenog predlagatelja, ime i prezime kandidata, datum i godinu rođenja kandidata, prebivalište odnosno boravište kandidata, OIB kandidata te obrazloženje iz kojeg je vidljivo zbog čega se kandidat predlaže, te mora biti ovjeren pečatom i potpisom ovlaštene osobe predlagatelja, odnosno samo potpisom, ako se radi o predlagatelju koji nema pečat.

Prijedlogu kandidata za članove Županijskog savjeta mladih Osječko-baranjske županije, obavezno se prilažu:
-	dokazi da predlagatelj ispunjava propisane uvjete za predlaganje kandidata za članove Županijskog savjeta mladih s obzirom na registriranu djelatnost (preslik izvatka iz registra udruga ili drugog odgovarajućeg dokaza za predlagatelje iz točke II. stavak 1. ovoga Javnog poziva ne starijeg od 6 mjeseci – ukoliko je primjenjivo),
-	vlastoručno potpisana izjava kandidata o prihvaćanju kandidature (Obrazac 2. - Izjava o prihvaćanju kandidature, dostupan je na internetskim stranicama Osječko-baranjske županije),
- 	uvjerenje Policijske uprave o prebivalištu odnosno boravištu kandidata (ne starije od 6 mjeseci),
-	preslika osobne iskaznice kandidata odnosno rodnog lista ili domovnice kandidata (za maloljetne osobe koje nemaju osobnu iskaznicu) i
-	životopis kandidata. 

	Prihvaćaju se sve potrebne preslike elektroničkog zapisa koje generira portal e-Građani.

	Ukoliko se radi o neformalnoj skupini mladih, prijedlogu kandidata za članove Županijskog savjeta mladih Osječko-baranjske županije, obavezno se prilažu ime i prezime, OIB, datum i godina rođenja, adresa prebivališta odnosno boravišta i potpis svih 25 predlagatelja (Obrazac 3. - Popis predlagatelja koji pripadaju neformalnoj skupini mladih, dostupan je na internetskim stranicama Osječko-baranjske županije).

	Ovlašteni predlagatelj dužan je svoj prijedlog dostaviti u pisanom obliku, na adresu pisarnice, Osječko-baranjska županija, Županijska 4, u roku od 30 dana od dana objave ovog Javnog poziva zaključno s 10. kolovoza 2025. godine s naznakom: "Izbori za Županijski savjet mladih Osječko-baranjske županije''.

Nepotpune i nepravovremene kandidature neće se razmatrati.

V. Postupak izbora

Komisija za izbor i imenovanja Skupštine Osječko-baranjske županije će, nakon provjere formalnih uvjeta prijavljenih kandidata u roku 15 dana od isteka roka za podnošenje prijava, sastaviti izvješće o tome i utvrditi popis važećih kandidatura. Izvješće o provjeri formalnih uvjeta i popis važećih kandidatura dostavljaju se zatim Skupštini Osječko-baranjske županije te objavljuju na internetskim stranicama Osječko-baranjske županije.

Skupština Osječko-baranjske županije na prvoj sjednici nakon objave popisa važećih kandidatura raspravlja izvješće o provjeri formalnih uvjeta i s popisa važećih kandidatura javnim glasovanjem bira članove Županijskog savjeta mladih Osječko-baranjske županije.

Rezultati izbora za članove Županijskog savjeta mladih Osječko-baranjske županije bit će objavljeni na internetskim stranicama Osječko-baranjske županije.

